Miguel Seco Seco

Miguel Seco Seco, nado en Valdespino de Somoza (Santiago Millas, provincia de León) o 29 de maio de 1925O xornal compostelano El Correo Gallego publicou que faleceu aos 87 anos, o que supondría que naceu en 1921 (). e finado en Santiago de Compostela o 23 de xaneiro de 2009, foi un político galego do PPdeG, alcalde do Pino e deputado provincial da Coruña.

 Traxectoria 
miniatura|Miguel Seco estivo destinado un tempo en Caldas de Reis
Veterinario de profesión, ingresou no Corpo de Inspección Veterinaria, sendo o seu primeiro destino por resolución do 26 de xullo de 1948 a localidade de Caldas de Reis. En marzo de 1951 foi publicado o seu traslado á localidade salmantina de Palencia de Negrilla, pero este nomeamento foi revogado o 5 de abril para modificalo polo da localidade valisoletana de Villagarcía de Campos. Por fin, en setembro de 1956 volveu concursar e obtivo o traslado á praza do Pino.

Foi nomeado alcalde do concello do Pino en 1970, así como máis tarde foi deputado provincial na Deputación da Coruña, posto este último que desenvolveu durante máis de dúas décadas. Nas primeiras eleccións democráticas encabezou a candidatura de Coalición Democrática, formación impulsada polo político Manuel Fraga. O concello do Pino foi un dos catro da provincia que presentaron ás eleccións unha soa candidatura neste ano, polo que, obviamente, Miguel Seco obtivo a alcaldía, tomando posesión do cargo o 19 de abril de 1979. Miguel Seco sempre concorreu nas eleccións piñeiras da man dos partidos e coalicións lideradas polo político vilalbés. Volveu ser elixido nas convocatorias de 1983, 1987 e 1991, primeiro por AP e despois polo PPdeG, sempre con maioría absoluta. En 1989 ocupou o posto de suplente 3º nas listas ao Congreso nas eleccións xerais de España de 1989, aínda que finalmente non chegou acadar o posto durante a lexislatura.

miniatura|Placa conmemorativa na casa do concello do Pino de 1978
En 1995 volveu encabezar as listas do PP no Pino, gañando as eleccións. Tomou posesión o 17 de xuño, aínda que non completou o mandato porque foi censurado polo seu propio grupo político e obrigado a renunciar ao cargo o 7 de marzo de 1997 para ser substituído como alcalde polo número 2 da candidatura, Manuel Taboada Vigo. Tras isto, Miguel Seco retirouse da vida política activa. En xuño deste último ano recibiu o ingreso na Orde Civil de Sanidade na categoría de encomenda, co título de comendador.

Durante o seu mandato inaugurouse o 27 de xaneiro de 1978 a actual casa do concello do Pino, que segue as liñas do chamado estilo internacional, moi de moda nos anos 70. O proceso de adxudicación das obras deu comezado pouco máis dun ano antes, a finais de 1976. Por outra banda, en 1975 iniciáronse as obras do CPI Camiño de Santiago. As obras foron costeadas polo Ministerio de Eduación e Ciencia como centro de Educación Xeral Básica e dotada de dezaseis unidades mixtas para albergar un total de seiscentos alumnos, ascendendo o orzamento a uns trinta millóns de pesetas (pouco máis de 180.000 euros), sendo inaugurado pouco tempo despois.

Miguel Seco faleceu en xaneiro de 2009 en Santiago de Compostela, sendo enterrado na súa localidade natal.

 Galería de imaxes 

 Notas 

 Véxase tamén 
 Outros artigos 
 Eleccións municipais no Pino

Categoría:Alcaldes do Pino
Categoría:Alcaldes de Galicia durante o franquismo e a transición
Categoría:Alcaldes de Galicia por AP
Categoría:Alcaldes de Galicia polo PPdeG
Categoría:Alcaldes de Galicia durante a democracia
Categoría:Nados en Santiago Millas
Categoría:Nados en 1921
Categoría:Finados en 2009